НыбжьыщIэхэм я Олимп чемпион Тембот Ахьмэдхъан
Аргентинэм и къалащхьэ Буэнос-Айрес мы махуэхэм щокIуэкI НыбжьыщIэ Олимп Джэгухэр. Вэсэмахуэ абы дыщэ медалыр къыщихьащ ХьэтIохъущыкъуей къуажэм щыщ Тембот Ахьмэдхъан.
БэнэкIэ хуитымкIэ килограмм 80-м нэс зи хьэлъагъхэм я зэпеуэм адыгэ щIалэм къащыпэлъэщын къыхэкIакъым. Дыщэм щыхущIэкъуа кIэух зэIущIэм къыщыпэува Алжирым щыщ Бенферджаллахь Фатехь Тембот Ахьмэдхъан тригъэкIуэдар секунд 76-щ. И хьэрхуэрэгъур тридзэри, абы текIуэныгъэ къабзэр псынщIэ дыдэу зыIэригъэхьащ. Иджы ар НыбжьыщIэхэм я Олимп чемпионщ! АдэкIэ балигъхэм я дежи ардыдэр къыщыпэплъэну дыхуохъуахъуэ.
Илъэс пщыкIубл зи ныбжь Тембот Ахьмэдхъан къыщалъхуари къыщыхъуари Бахъсэн щIыналъэм хыхьэ ХьэтIохъущыкъуей къуажэращ. Нэгъабэ япэ ехъулIэныгъэ иныр зыIэригъэхьащ, Европэм и чемпион хъури.
Олимп резервхэр щагъэхьэзыру Кърымым щыIэ училищэм иджыпсту щеджэ икIи зыщызыгъасэ ди лъахэгъу щIалэщIэм шэч хэлъкъым текIуэныгъэ инхэр дяпэкIи зэриIэнум.
Жыласэ Заурбэч.
